PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/011	Bratislava 19. februára 2008	

	Protimonopolný úrad Slovenskej republiky, odbor koncentrácií v správnom konaní č. SK 0006/OK/2008 začatom dňa 01.02.2008 na základe oznámenia koncentrácie podnikateľom Nike, Inc. so sídlom One Bowerman Drive, Beaverton, Oregon, 97005-6453, Spojené štáty americké prostredníctvom Mgr. Ľubomíra Mareka, LL.M., advokáta so sídlom Palisády 36, 811 06 Bratislava, vo veci koncentrácie podnikateľov Nike, Inc. so sídlom One Bowerman Drive, Beaverton, Oregon, 97005-6453, Spojené štáty americké a Umbro Plc. so sídlom Umbro House, Lakeside, Cheadle Royal Business Park, Cheadle, Cheshire, SK8 3GQ, Spojené Kráľovstvo Veľkej Británie a Severného Írska 

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní nepriamej kontroly podnikateľom Nike, Inc. so sídlom One Bowerman Drive, Beaverton, Oregon, 97005-6453, Spojené štáty americké nad podnikom podnikateľa Umbro Plc. so sídlom Umbro House, Lakeside, Cheadle Royal Business Park, Cheadle, Cheshire, SK8 3GQ, Spojené Kráľovstvo Veľkej Británie a Severného Írska prostredníctvom podnikateľa Nike Vapor Ltd. so sídlom 1 Victoria Way, Doxford International Business Park, Sunderland, Tyne & Wear, SR3 3XP, Spojené Kráľovstvo Veľkej Británie a Severného Írska, ktorá vznikla dňa 31.01.2008 udelením súhlasu akcionármi podnikateľa Umbro Plc. so sídlom Umbro  House, Lakeside, Cheadle Royal Business Park, Cheadle, Cheshire, SK8 3GQ, Spojené Kráľovstvo Veľkej Británie a Severného Írska s Dohodou o urovnaní podľa článku 425 zákona o obchodných spoločnostiach z roku 1985, na základe Implementačnej zmluvy zo dňa 23.10.2007 uzatvorenej medzi podnikateľmi Nike, Inc. so sídlom One Bowerman Drive, Beaverton, Oregon, 97005-6453, Spojené štáty americké; Nike Vapor Ltd. so sídlom 1 Victoria Way, Doxford International Business Park, Sunderland, Tyne & Wear, SR3 3XP, Spojené Kráľovstvo Veľkej Británie a Severného Írska a Umbro Plc. so sídlom Umbro  House, Lakeside, Cheadle Royal Business Park, Cheadle, Cheshire, SK8 3GQ, Spojené Kráľovstvo Veľkej Británie a Severného Írska.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 01.02.2008 listom zaevidovaným pod č. 387/2008 doručené oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Nike, Inc. so sídlom One Bowerman Drive, Beaverton, Oregon, 97005-6453, Spojené štáty americké (ďalej len „Nike“) prostredníctvom Mgr. Ľubomíra Mareka, LL.M., advokáta so sídlom Palisády 36,   811 06 Bratislava (ďalej len „právny zástupca“), ktorá spočíva v získaní nepriamej kontroly spoločnosťou Nike nad podnikom podnikateľa Umbro Plc. so sídlom Umbro House, Lakeside, Cheadle Royal Business Park, Cheadle, Chesire, SK8 3GQ, Spojené Kráľovstvo Veľkej Británie a Severného Írska (ďalej len „Umbro“) prostredníctvom spoločnosti Nike Vapor Ltd. so sídlom 1 Victoria Way, Doxford International Business Park, Sunderland, Tyne & Wear, SR3 3XP, Spojené Kráľovstvo Veľkej Británie a Severného Írska (ďalej len „Nike Vapor“), ktorá vznikla dňa 31.01.2008 udelením súhlasu akcionármi podnikateľa Umbro Plc. so sídlom Umbro  House, Lakeside, Cheadle Royal Business Park, Cheadle, Cheshire, SK8 3GQ, Spojené Kráľovstvo Veľkej Británie a Severného Írska (ďalej len „Umbro“) s Dohodou o urovnaní podľa článku 425 zákona o obchodných spoločnostiach z roku 1985, na základe Implementačnej zmluvy zo dňa 23.10.2007 uzatvorenej medzi spoločnosťami Nike; Nike Vapor Ltd. so sídlom 1 Victoria Way, Doxford International Business Park, Sunderland, Tyne & Wear, SR3 3XP, Spojené Kráľovstvo Veľkej Británie a Severného Írska (ďalej len „Nike Vapor“) a Umbro.  

	Dňa 01.02.2008 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov  začalo správne konanie vedené pod č. SK 0006/OK/2008 vo veci vyššie uvedenej koncentrácie, o čom úrad spoločnosť Nike prostredníctvom právneho zástupcu informoval listom č. 0416/PMÚ SR/2008 zo dňa 05.02.2008.

	Vyššie uvedeným listom úrad vyzval spoločnosť Nike, aby predmetné oznámenie koncentrácie doplnila, nakoľko neobsahovalo všetky náležitosti podľa      § 10 ods. 12 zákona.

	Spoločnosť Nike prostredníctvom právneho zástupcu doplnila predmetné oznámenie koncentrácie listom zaevidovaným pod č. 455/2008 zo dňa 07.02.2008. Nakoľko sa doručením vyššie uvedeného listu predmetné oznámenie koncentrácie stalo úplné podľa § 10 ods. 12 a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie, dňa 08.02.2008 začala podľa § 11 zákona plynúť lehota 60 pracovných dní na vydanie rozhodnutia vo veci koncentrácie podnikateľov Nike a Umbro. O tejto skutočnosti úrad informoval spoločnosť Nike listom č. 0471/PMÚ SR/2008 zo dňa 08.02.2008.
	
Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 07.02.2008.

Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti.

Forma koncentrácie

	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných  podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Ako už bolo uvedené vyššie, spoločnosti Nike, Nike Vapor a Umbro dňa 23.10.2007 uzatvorili Implementačnú zmluvu, kde súhlasili s realizáciou nadobudnutia spôsobom podľa Dohody o urovnaní podľa § 425 Zákona o obchodných spoločnostiach z roku 1985, hoci podnikateľ Nike má právo realizovať nadobudnutie na základe ponuky na prevzatie podľa Kódexu o prevzatiach a zlúčeniach podnikov v prípade, že si zvolí tento spôsob. Predmetná Dohoda o urovnaní podlieha schváleniu väčšiny (podľa ich počtu) súčasných akcionárov spoločnosti Umbro na súdnom a valnom zhromaždení, ktorí reprezentujú nie menej ako 75% akcií podnikateľa Umbro (podľa hodnoty) vlastnených súčasnými akcionármi spoločnosti Umbro a následne schváleniu Najvyšším súdom spravodlivosti v Anglicku a Walese. V prípade, že predmetná Dohoda o urovnaní nebude schopná dosiahnuť 75% väčšinovú podporu (podľa hodnoty akcií) na súdnom a valnom zhromaždení akcionárov spoločnosti Umbro, spoločnosť Nike si vyhradila právo výberu a zmeny realizácie predmetnej transakcie prostredníctvom ponuky na prevzatie. 
Dňa 31.01.2008 akcionári spoločnosti Umbro schválili Dohodu o urovnaní potrebnou väčšinou na súdnom zhromaždení a taktiež došlo k schváleniu organizačných rozhodnutí potrebných v súvislosti s realizáciou Dohody o urovnaní. 

	Úrad po preskúmaní všetkých informácií a podkladov predložených účastníkom správneho konania spoločnosťou Nike dospel k záveru, že schválením Dohody o urovnaní na súdnom zhromaždení akcionármi spoločnosti Umbro a schválením organizačných rozhodnutí potrebných v súvislosti s realizáciou Dohody o urovnaní na valnom zhromaždení, ktoré sa konali dňa 31.01.2008, nadobudla spoločnosť Nike nepriamu kontrolu nad podnikom spoločnosti Umbro prostredníctvom spoločnosti Nike Vapor, a tým došlo k naplneniu skutkovej podstaty koncentrácie podľa § 9 ods. 1 písm. b) zákona. 

Účastníci konania a koncentrácie

	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť Nike. 
Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava. Účastníkmi posudzovanej koncentrácie sú teda spoločnosti Nike, ako spoločnosť, ktorá získava kontrolu nad spoločnosťou Umbro, ako aj spoločnosť Umbro, nad ktorou je kontrola získavaná.

	Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť Nike bola dňa 08.09.1969 zaregistrovaná v súlade so Zákonom o registrácii obchodných spoločností štátu Oregon. Akcie spoločnosti Nike sú evidované na Newyorskej burze cenných papierov.
	 Hlavným predmetom podnikania spoločnosti Nike je dizajn, vývoj a celosvetový marketing športovej a vychádzkovej obuvi, odevov a doplnkov. Nike predáva svoje produkty maloobchodným odberateľom, prostredníctvom vlastných Nike maloobchodov a prostredníctvom rôznych nezávislých distribútorov a subjektov, ktorým bola udelená licencia, a to vo viac ako 180 krajinách na celom svete.
	Spoločnosť Nike pôsobí na území Slovenskej republiky predovšetkým prostredníctvom Nike European Operations Netherlands B.V., organizačná zložka so sídlom Trnavská cesta 50, 821 01 Bratislava, Slovenská republika, IČO: 36 062 057 (ďalej len „Nike Slovensko“). Nike Slovensko vykonáva činnosť ako organizačná zložka a distribútor pre Slovenskú republiku holandskej spoločnosti Nike European Operations Netherlands B.V. so sídlom Colosseum 1, 1213 Hilversum, Holandsko (ďalej len „NEON“). Nike Slovakia je vymenovaným distribútorom spoločnosti NEON pre Slovenskú republiku. Výrobky Nike predáva spoločnosť Nike Slovakia priamo slovenským maloobchodným predajcom. 

	Na základe vyššie uvedeného úrad dospel k záveru, že spoločnosť Nike je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

	Spoločnosť Umbro je založená vo Veľkej Británii. Žiadny so súčasných akcionárov nemá v spoločnosti kontrolný podiel. V súčasnosti je najväčším akcionárom spoločnosti Umbro spoločnosť Nike Vapor.
	Spoločnosť Umbro je dizajnérom a distribútorom odevov, obuvi a príslušenstva určených na voľný čas a šport, ktoré sa predávajú vo viac ako 90 krajinách celého sveta. Spoločnosť Umbro pôsobí v medzinárodnom meradle najmä prostredníctvom siete 45 subjektov, ktorým udelila licenciu, ktorí zásobujú a distribuujú tovar športovým maloobchodným zákazníkom. Spoločnosť úzko spolupracuje so svojimi licencovanými partnermi s cieľom zachovať jednotnú identitu ochrannej známky Umbro. 
	Spoločnosť Umbro nemá na území Slovenskej republiky žiadnu dcérsku spoločnosť a taktiež nevykonáva žiadne priame predaje na územie Slovenskej republiky. Spoločnosť Umbro pôsobí na území Slovenskej republiky prostredníctvom licencovaného partnera , a to spoločnosti Unisport CZ spol. s r.o. so sídlom Radlická 28/663, 15000 Praha, Česká republika (ďalej len „Unisport CZ“), ktorá je zodpovedná za predaje výrobkov značky Umbro na slovenskom trhu. 

	Na základe vyššie uvedených skutočností úrad dospel k záveru, že spoločnosť Umbro je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa  § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje. 

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej  1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej  1 200 000 000 Sk za uzavreté účtovné obdobie predchádzajúce vzniku koncentrácie.

	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo 
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že predmetná koncentrácia vznikla dňa 31.01.2008 udelením súhlasu akcionármi podnikateľa Umbro s Dohodou o urovnaní, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2007, ale nakoľko údaje o obratoch dosiahnutých v roku 2007 nemajú účastníci koncentrácie zatiaľ k dispozícii, úrad vychádzal z obratov dosiahnutých v roku 2006.
	
	Na základe predložených podkladov úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Úrad údaje o dosiahnutých obratov účastníkov koncentrácie, t.j. podnikateľov Nike a Umbro neuvádza, nakoľko boli označené za predmet obchodného tajomstva. Predmetné údaje sú obsahom spisového materiálu.
 
Podľa § 10 ods. 9 zákona koncentrácia, ktorá podlieha kontrole úradu podľa ods. 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá z týchto skutočností. 
	Právnym titulom predmetnej koncentrácie je udelenie súhlasu akcionármi podnikateľa Umbro na súdnom zhromaždení s Dohodou o urovnaní a udelenie súhlasu akcionármi podnikateľa Umbro na valnom zhromaždení s organizačnými rozhodnutiami v súvislosti s realizáciou Dohody o urovnaní, ktoré sa konali dňa 31.01.2008. Vzhľadom na to, že podnikateľ Nike oznámil úradu predmetnú koncentráciu prostredníctvom právneho zástupcu dňa 01.02.2008 úrad konštatuje, že podnikateľ Nike neporušil vyššie uvedenú povinnosť. 

Relevantné trhy a dopad na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Ako už bolo uvedené vyššie, podnikateľ Nike pôsobí na území Slovenskej republiky prostredníctvom podnikateľa Nike Slovakia a podnikateľ Umbro, ktorý nevykonáva žiadne priame predaje na území Slovenskej republiky pôsobí na trhu Slovenskej republiky prostredníctvom svojho licencovaného partnera, spoločnosti Unisport CZ. Podnikateľské aktivity podnikateľov Nike a Umbro sa na území Slovenskej republiky prekrývajú na nasledovných trhoch:

-	trh dodávky značkových atletických odevov
-	trh dodávky atletickej obuvi
-	trh dodávky športového vybavenia, osobitne futbalového vybavenia.

Trh dodávky značkových atletických odevov
	Značkové odevy zahŕňajú značkové výrobky z mnohých oblastí, cvičebné výrobky a tréningové súpravy, odevy na voľný čas a odevy životného štýlu zamerané na rôzne vekové skupiny obyvateľstva. Značkové odevy zahŕňajú i licencované odevy, ktoré nesú logo podporovaného klubu alebo národného družstva (napr. repliky športových odevov, tričká, teplákové bundy alebo iné odevy na voľný čas, ako aj odevy, ktoré sú označené značkou dodávateľa). Značky, ktoré boli spojené so športom, sa čoraz viac posúvajú do hlavného prúdu trhu odevov a tieto výrobky sa nosia ako každodenné oblečenie. Čoraz viac značkových výrobkov predávaných hlavnými dodávateľmi sa sústreďuje na hlavný prúd výrobkov v ošatení akým sú tričká a polo tričká, a podobné druhy výrobkov, ktoré predtým slúžili najmä na športové účely (napr. teplákové bundy alebo cvičebné úbory) a ktoré sa dnes nosia ako každodenné časti ošatenia. Dodávky značkových odevov od podnikateľov Nike a Umbro súťažia s ostatným bežným značkovým ošatením dostupným vo veľkom rozsahu v maloobchodných predajniach, supermarketoch, prostredníctvom  zásielkového predaja cez poštu alebo pri online predajoch.
	Najužším možným vymedzením trhu značkových odevov je vymedzenie ako trhu značkových atletických odevov, ktoré zahŕňajú značkové výrobky používané najmä na športové využitie. Úrad sa pri definovaní tovarového relevantného trhu priklonil k záverom Európskej komisie, ktorá v prípade COMP/M.3942 – Adidas/Reebok ako jeden z tovarových trhov definovala trh značkových atletických odevov.

	Ako uviedol účastník správneho konania, priestorovým relevantným trhom v prípade dodávok značkových atletických odevov je celá Európa a to z toho dôvodu, že väčšina dodávateľov značkových atletických odevov vykonáva svoju činnosť na celom území Európy. Okrem toho podnikateľ Nike expeduje všetky výrobky zo svojho centrálneho veľkoskladu svojim maloobchodným odberateľom v Európskej únii a marketingové kampane vykonáva v rámci celej Európskej únie. Z priestorového hľadiska predmetný relevantný trh však určite nie je užšie vymedzený ako v celoštátnom rozsahu. Úrad v predmetnom prípade vymedzil priestorový relevantný trh územím Slovenskej republiky.

Dodávky atletickej obuvi
	Medzi výrobky atletickej obuvi sú zahrnuté tovary ako napríklad bežecká obuv, futbalová obuv, obuv na tenis a obuv na cvičenie vo všeobecnosti. V posledných rokoch existuje značné prekrývanie sa medzi atletickou obuvou a ostatnou bežeckou obuvou. Obuv, ktorá bola kedysi spojená so športom ako napríklad bežecká, basketbalová alebo tenisová, je v súčasnosti často predávaná na účely bežného použitia vo voľnom čase a na bežné nosenie.  Podnikateľ Nike odhaduje, že [>50]% atletickej obuvi sa v súčasnosti predáva na nešportové účely. Pre mnohých zákazníkov a užívateľov je preto atletická obuv zameniteľná s ostatnou bežnou obuvou. Európska komisia vo vyššie spomínanom prípade posudzovala možnosť, že kolíková futbalová obuv môže tvoriť samostatný tovarový trh, pretože je to jediná športová kategória, pri ktorej sa obuv javí, že je používanou v drvivej väčšine iba na účely športu a to kvôli kolíkom, ktoré túto obuv robia nevhodnou na bežné použitie vo voľnom čase. Vzhľadom na skutočnosť, že ako je uvedené nižšie v rozhodnutí, predmetná koncentrácia na zadefinovaných relevantných trhoch nevytvára alebo neposilňuje dominantné postavenie, úrad otázku vo vyššie uvedenej veci ponechal otvorenú.
	Športová obuv je predávaná prostredníctvom rôznych maloobchodných predajcov, vrátane športových maloobchodných predajcov, obchodov s obuvou, supermarketov, ako aj zásielkovým predajom prostredníctvom pošty alebo online objednávkami.
	Úrad zadefinoval pre trh dodávok atletickej obuvi priestorový relevantný trh územím Slovenskej republiky, čo je najužším možným zadefinovaním priestorového relevantného trhu. 

Trh dodávok športového vybavenia
	 Športové vybavenie zahŕňa veľké množstvo výrobkov. V rámci divízie športového vybavenia podnikateľa Nike, produktová rada zahŕňa napríklad batohy, tašky, fitness výrobky (váhy, hlavové, zápästné potítka, opasky, rukavice, uteráky, lopty, laná, žinenky na jogu), chrániče holennej kosti, chrániče kolena, golfové výrobky, dáždniky, okuliare, výrobky na meranie času, peňaženky, fľaše na vodu, šály a rukavice. Športové vybavenie podnikateľa Umbro zahŕňa napríklad batohy, tašky, lopty, chrániče holennej kosti, rukavice a ostatné tréningové vybavenie. Mnohé z týchto výrobkov sa používajú najmä pre použitie vo voľnom čase. K hlavnému prekrývaniu činností účastníkov koncentrácie dochádza v oblasti dodávok futbalového vybavenia.
	Športové vybavenie je možné kúpiť v maloobchodoch, ako aj cez zásielkový predaj prostredníctvom internetu. 

	Účastník správneho konania uviedol, že príslušným priestorovým relevantným trhom v predmetnom prípade je pravdepodobne celá Európa, ale určite nie je zadefinovaný užšie ako v celoštátnom rozsahu. Úrad vymedzil priestorový relevantný trh pre trh dodávok športového vybavenia územím Slovenskej republiky. 

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Preto úrad v ďalšom skúmal, či uskutočnením posudzovanej koncentrácie nedôjde na vymedzených relevantných trhoch k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na relevantných trhoch.

	Analýzou predložených podkladov a informácií úrad zistil nasledovné skutočnosti:

Celková veľkosť trhu vo finančných jednotkách (milióny v SKK)
Relevantný trh	rok 2004	rok 2005	rok 2006	
Trh dodávok značkových atletických odevov	976,6	1 103,7	1 106,2	
Trh dodávok atletickej obuvi	1 129,6	1 197,1	1 292,3	
Trh dodávok športového vybavenia	140,7	202,9	248,3	
Zdroj: odhad podnikateľa Nike Slovakia

	Úrad v predmetnom rozhodnutí neuvádza údaje o predaji vyjadrený vo finančných jednotkách a presný podiel účastníkov koncentrácie na predmetných relevantných trhoch, a taktiež neuvádza údaje o podieloch dosiahnutých konkurentmi účastníkov koncentrácie a údaje o odberateľoch, vzhľadom na skutočnosť, že predmetné údaje boli podnikateľmi Nike a Umbro označené za predmet obchodného tajomstva. Predmetné informácie sú súčasťou spisového materiálu.

Predaj a podiel na trhu dodávok značkových atletických odevov (SR)
Podnikateľ	  rok 2004		 rok 2005		   rok 2006		
	mil. SKK	podiel v %	mil. SKK	podiel v %	mil. SKK	podiel v %	
Nike	[...]	[15-25]	[...]	[15-25]	[...]	[15-25]	
Umbro	[...]	[<5]	[...]	[<5]	[...]	[<5]	

Predaj a podiel na trhu dodávok atletickej obuvi (SR)*
Podnikateľ	  rok 2004		 rok 2005		   rok 2006		
	mil. SKK	podiel v %	mil. SKK	podiel v %	mil. SKK	podiel v %	
Nike	[...]	[15-25]	[...]	[15-25]	[...]	[15-25]	
Umbro	[...]	[<5]	[...]	[<5]	[...]	[<5]	
* v predaji na trhu dodávok športovej atletickej obuvi je zahrnutý aj údaj o dodávkach hracej futbalovej obuvi

Predaj a podiel na trhu dodávok športového vybavenia (SR)
Podnikateľ	  rok 2004		 rok 2005		   rok 2006		
	mil. SKK	podiel v %	mil. SKK	podiel v %	mil. SKK	podiel v %	
Nike	[...]	[15-25]	[...]	[15-25]	[...]	[15-25]	
Umbro	[...]	[5-10]	[...]	[5-10]	[...]	[5-10]	

	Údaje o predaji a podieloch podnikateľov Nike a Umbro dosiahnutých na území Slovenskej republiky na predmetných relevantných trhov, vychádzajú z interných údajov podnikateľa Nike Slovakia a českého licencovaného partnera podnikateľa Umbro. 

	Najvýznamnejšími konkurentmi podnikateľov Nike a Umbro na predmetných relevantných trhoch sú spoločnosti Adidas, Reebok (V roku 2006 nadobudla spoločnosť Adidas kontrolu nad podnikom spoločnosti Reebok.) a Puma. V prípade hracej futbalovej obuvi a futbalového vybavenia je významným konkurentom okrem vyššie uvedených spoločností aj spoločnosť Lotto. 

	Všetky produkty, ktoré sú predávané v Európe a na území Slovenskej republiky sú dovážané, nakoľko podnikatelia Nike a Umbro, ako aj všetci hlavní dodávatelia značkových odevov, atletickej obuvi a športového vybavenia majú výrobu ich výrobkov zabezpečenú nezávislými stranami, z ktorých väčšina je umiestnená v Ázii. Kvóty, clá a dopravné náklady sú podobné pre všetkých hlavných dodávateľov. 

	Ako už bolo uvedené vyššie, podnikateľ Umbro nemá dodávateľov pre územie Slovenskej republiky. Na území Európy, okrem Veľkej Británie, sú výrobky podnikateľa Umbro dovážané a distibuované nezávislými subjektami, ktorým bola na túto činnosť udelená licencia. Výrobky podnikateľa Umbro, ktoré sú predávané na území Slovenskej republiky sú dodávané priamo českej licencovanej spoločnosti Unisport CZ nezávislými dodávateľmi. Podľa podmienok licencie česká licencovaná spoločnosť Unisport CZ si môže vybrať dodávateľov zo zoznamu dodávateľov schválených podnikateľom Umbro.

	Trhy zásobovania značkových odevov, atletickej obuvi a športového vybavenia v posledných desaťročiach podstatne vzrástli a je možné predpokladať, že dopyt po týchto výrobkoch bude pokračovať aj naďalej v pomalom raste a to najmä v strednej a východnej Európe, kde je trh v súčasnosti menej vyvinutý ako v západnej Európe. 
	Hranice medzi tradičným odvetvím atletických odevov a medzi módnymi odevmi začínajú miznúť, čo vyplýva zo zákazníckych preferencií. Rozšírila sa zákaznícka základňa pre atletické odevy a v súčasnosti zahŕňa oveľa viac trendovo informovaných, módne uvedomelých zákazníkov. Zákazníci vo zvýšenej miere miešajú tradičné športové odevy s viac formálnejšími odevmi. Rovnaký prístup sa uplatňuje pri atletickej obuvi, pretože stále viac zákazníkov nakupuje obuv na obyčajné každodenné použitie, a to v takom rozsahu, že veľká väčšina atletickej obuvi sa predáva viac na každodenné použitie ako osobitne na športové účely.  
	Zákazníci oboch účastníkov koncentrácie sú rôznorodí, od malých maloobchodov a športových klubov až po veľké obchodné domy a maloobchodné siete. Náklady a čas, ktoré sú spojené so zmenou dodávateľa sú pre zákazníkov minimálne a pravidelne ich aj menia. 
	Zmluvy týkajúce sa dodávok tovarov na predmetné relevantné trhy sa zvyknú uzatvárať na dlhšie obdobie a zvyknú byť teritoriálne vymedzené. 
	Najvýznamnejšími faktormi pre zákazníkov sú dizajn, estetické hľadisko a taktiež technické inovácie. Veľkí dodávatelia značkových odevov, atletickej obuvi a športového vybavenia investujú veľké množstvo času a peňazí do výskumu zákazníckych preferencií a do prichádzajúcich nových štýlov a dizajnov výrobkov za účelom upútania pozornosti zákazníka. Dodávatelia taktiež vynakladajú značné úsilie na navrhovanie užívateľských výrobkov, ktoré sú určené na športové využitie. S cieľom vyvíjať účinné cvičebné výrobky sa účastníci koncentrácie spoliehajú na špecialistov v oblasti biomechaniky, cvičebnej fyziológie, inžinierstva, priemyselného dizajnu, ako aj výskumné komisie a poradné výbory vytvorené z atlétov, trénerov, ortopédov a iných špecialistov. 

	Z vyjadrenia účastníka správneho konania vyplýva, že za posledných päť rokov nedošlo k  zmene hlavných súťažiteľov a že tie isté spoločnosti budú i naďalej najvýznamnejšími súťažiteľmi (nie jedinými) v dohľadnom období po uskutočnení transakcie.
	Pri vstupe na predmetné relevantné trhy neexistujú žiadne významné právne, regulačné alebo technické prekážky. Hlavnými prekážkami vstupu na trh sú finančné zdroje a vytvorenie povedomia o obchodnej značke.

Záver

	Podľa vyjadrenia účastníka predmetného správneho konania akvizícia spoločnosti Umbro významne rozšíri celosvetovú vedúcu pozíciu spoločnosti Nike vo futbale, základnej oblasti rastu pre spoločnosť Nike. Umbro je futbalová značka s dobre zavedenou pozíciou na kľúčových trhoch. Činnosť spoločnosti Umbro ako taká je vysoko doplnkovou k existujúcej obchodnej činnosti spoločnosti Nike v oblasti futbalu.

	Úrad na základe podkladov a informácií predložených v oznámení koncentrácie zistil, že uskutočnením predmetnej koncentrácie nedôjde k výraznej zmene na vymedzených tovarových relevantných trhoch, naďalej bude existovať dostatočný počet konkurencieschopných podnikateľov. Ďalej úrad zistil, že účastníci koncentrácie, t.j. podnikatelia Nike a Umbro kupujú svoje výrobky od širokého spektra dodávateľov a predávajú ich rôznorodej zákazníckej základni, dodávatelia a odberatelia majú možnosť ľahko zmeniť svojho obchodného partnera a neexistujú žiadne právne, regulačné a technické bariéry vstupu na vymedzené relevantné trhy a s ohľadom na uvedené úrad dospel k záveru, že predmetná koncentrácia podnikateľov Nike a Umbro nevytvára alebo neposilňuje dominantné postavenie podnikateľa Nike, ktorého dôsledkom sú významné prekážky efektívnej hospodárskej súťaže na relevantných trhoch dodávok značkových atletických odevov, atletickej obuvi a športového vybavenia.
	
	Podľa § 33 zákona úrad listom č. 0493/PMÚ SR/2008 zo dňa 11.02.2008 vyzval účastníka správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojho právneho zástupcu v liste zaevidovanom úradom pod č. 635/2008 zo dňa 18.02.2008 okrem iného vyjadril, aby informácie o celkovej veľkosti trhu boli radšej uvedené v určitom rozmedzí, a nie presné odhady podnikateľa Nike. 
	Údaje o celkovej veľkosti trhu úrad nepovažuje za predmet obchodného tajomstva, a teda budú v rozhodnutí zverejnené. 
	Čo sa týka ostatných bodov vo vyjadrení sa podnikateľa Nike k výzve úradu pod č. 0493/2008 zo dňa 11.02.2008, úrad predmetné pripomienky podnikateľa Nike zobral do úvahy a zohľadnil ich v rozhodnutí. 

	Podľa § 12 ods. 8 zákona sa toto rozhodnutie vzťahuje aj na obmedzenia hospodárskej súťaže, ktoré s koncentráciou podnikateľov Nike a Umbro priamo súvisia a sú nevyhnutné na jej uskutočnenie. 

	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Ľubomír Marek, LL.M.
advokát
Palisády 36
811 06 Bratislava